《摇动石》
清代·萨哈岱

蚍蜉思撼树，螳螂奋当辙。物情固不量，物理亦难决。

峨峨古田盘，怪石森罗列。小者状磊然，大者势巉绝。

中峙苍玉根，攫空岚翠裂。鬼凿旁无痕，神工下有禊。

纵使力拔山，一手谁能抉。我来试抚摇，动荡乃不辍。

未著祖龙鞭，似听生公说。对之耸奇观，令人欲挢舌。

幻象费揣摩，灵踪觑亲切。返步下山椒，夕阳半明灭。

作者简介：萨哈岱，字鲁望，满洲旗人。荫生，由主事官至福州将军。有《樗亭诗稿》。